Fransiya sobiq bosh vaziri Fransua Fiyon rafiqasini soxta ishga joylashtirgani uchun 5 yilga ozodlikdan mahrum etildi

Fransiyaning sobiq bosh vaziri Fransua Fiyon davlat mablag‘larini talon-toroj qilgani uchun besh yilga ozodlikdan mahrum etildi. Bu haqda Meduza xabar berdi.

Sobiq siyosatchining rafiqasi Penelopa Fiyon sherik sifatida uch yilga shartli ravishda ozodlikdan mahrum etildi. Shuningdek, ularning har biri 375 ming yevro jarimaga tortildi.
1998-yildan 2013-yilgacha Fransua Fiyonning rafiqasi va ikki farzandi uning yordamchisi, shu jumladan, Fransiya Milliy assambleyasi deputati sifatida ishlagan. Amalda esa ular hech qanday ish bajarmagan. Shu tariqa oila 1,08 million yevroni qo‘lga kiritgan.
Jarimadan tashqari, ular yolg‘on yo‘l bilan olingan pullarni qaytarishi kerak bo‘ladi. Shuningdek, Fransua Fiyonga 10 yil davomida saylanadigan lavozimni egallash ham taqiqlandi.
Ma’lum qilinishicha, sud Fiyonlarni hibsga olishga order bermagan va ular sud zalini tark etgan. Ularning advokatlari sud qarori ustidan shikoyat qiladi.
Fransua Fiyonga nisbatan ayblov 2017-yilning mart oyida, Fransiyada prezidentlik saylovi kampaniyasi davom etayotgan paytda e’lon qilingan. Fiyon o‘nglar va markazchilardan nomzod bo‘lgan, u prezidentlik poygasida favorit sifatida ko‘rilgan. U tergov ketayotgan bo‘lsa ham saylovda ishtirok etishdan bosh tortmagan.
Prezidentlik saylovining birinchi turida Fransua Fiyon Emmanuel Makron va Marin Le Pendan keyin uchinchi o‘rinni egallagan. U o‘z mag‘lubiyatini tan olgan va saylovchilarni ikkinchi turda Makron uchun ovoz berishga chaqirgan.
 Fransiyada siyosatchilarga qarindoshlarini ishga olish taqiqlandi
Avvalroq Qirg‘izistonning sobiq bosh vaziri Sapar Isoqov korrupsiyada ayblanib 18 yilga, Qirg‘izistonning sobiq prezidenti Almazbek Atambayevni katta ta’sirga ega bo‘lgan jinoyatchi Aziz Batukayevni qamoqdan ozod qilish bo‘yicha korrupsiyada aybdor deb topilib, 11 yilga ozodlikdan mahrum qilingani haqida xabarlar berilgandi.